CELEX: 32019D0951
Language: bg
Date: 2019-05-17 00:00:00
Title: Решение (ЕС) 2019/951 на Съвета от 17 май 2019 година за подписването от името на Европейския съюз и временното прилагане на Протокола за прилагане на Споразумението за партньорство в областта на рибарството между Европейската общност и Република Кабо Верде (2019—2024 г.)

12.6.2019   
               
               
                  BG
               
               
                  Официален вестник на Европейския съюз
               
               
                  L 154/1
               
            
         РЕШЕНИЕ (ЕС) 2019/951 НА СЪВЕТА
         от 17 май 2019 година
         за подписването от името на Европейския съюз и временното прилагане на Протокола за прилагане на Споразумението за партньорство в областта на рибарството между Европейската общност и Република Кабо Верде (2019—2024 г.)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43 във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 19 декември 2006 г. Съветът прие Регламент (ЕО) № 2027/2006 (1) за сключване на Споразумение за партньорство в областта на рибарството между Европейската общност и Република Кабо Верде (2) („споразумението“). Споразумението влезе в сила на 30 март 2007 г. Споразумението бе подновено с мълчаливо съгласие и остава в сила.
                  
               
                     (2)
                  
                  
                     На 4 юни 2018 г., след преложение на Комисията, Съветът прие решение за разрешаване започването на преговори с Република Кабо Верде за сключването на нов протокол за прилагане на споразумението.
                  
               
                     (3)
                  
                  
                     Срокът на действие на предходния протокол към споразумението изтече на 22 декември 2018 г.
                  
               
                     (4)
                  
                  
                     Комисията договори от името на Съюза нов протокол. от името на Съюза. В резултат от тези преговори новият протокол беше парафиран на 12 октомври 2018 г.
                  
               
                     (5)
                  
                  
                     Целта на Протокола за прилагане на Споразумението за партньорство в областта на рибарството между Европейската общност и Република Кабо Верде (2019—2024 г.) („протокола“) е да се създаде възможност за Съюза и Република Кабо Верде да си сътрудничат по-тясно при насърчаването на политика на устойчиво рибарство и отговорното използване на рибните ресурси във водите на Кабо Верде и да се подкрепят усилията на Кабо Верде за развитие на нейната синя икономика.
                  
               
                     (6)
                  
                  
                     С цел да се осигури скорошно започване на риболовните дейности на корабите на Съюза протоколът следва да се прилага временно от момента на неговото подписване.
                  
               
                     (7)
                  
                  
                     Протоколът следва да бъде подписан и прилаган временно до приключването на процедурите, необходими за влизането му в сила,
                  
               ПРИЕ НАСТОЯЩОТО РЕШЕНИЕ:
         
            Член 1
            Разрешава се подписването, от името на Съюза, на Протокола за прилагане на Споразумението за партньорство в областта на рибарството между Европейската общност и Република Кабо Верде (2019—2024 г.), при условие на сключването на този протокол.
            Текстът на протокола е приложен към настоящото решение.
         
         
            Член 2
            Председателят на Съвета е оправомощен да посочи лицето (лицата), упълномощено(и) да подпише(ат) протокола от името на Съюза.
         
         
            Член 3
            Протоколът се прилага временно, считано от датата на подписването му (3), до приключване на процедурите, необходими за влизането му в сила.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 17 май 2019 година.
            
               
                  За Съвета
               
               
                  Председател
               
               E.O. TEODOROVICI
            
         
         
            (1)  Регламент (ЕО) № 2027/2006 на Съвета от 19 декември 2006 г. за сключване на Споразумение за партньорство в областта на рибарството между Европейската общност и Република Кабо Верде (ОВ L 414, 30.12.2006 г., стр. 1).
         
            (2)  ОВ L 414, 30.12.2006 г., стр. 3.
         
            (3)  Датата, от която протоколът ще бъде прилаган временно, ще бъде публикувана в Официален вестник на Европейския съюз от генералния секретариат на Съвета.